Fakta om Bokhylla.no Bokhylla.no ble først lansert som et prøveprosjekt i 2009. Etter en avtale mellom Nasjonalbiblioteket og Kopinor fra 28. august 2012 ble tjenesten permanent og utvidet til å omfatte alle bøker utgitt i Norge til og med år 2000.

Bøkene på Bokhylla.no er fritt tilgjengelig for å leses på nett av alle med norsk IP-adresse. Bøker som ikke lenger er opphavsrettslig beskyttet, kan i tillegg lastes ned og skrives ut. Forfattere, andre opphavspersoner og forlag blir betalt gjennom den kollektive avtalen mellom Nasjonalbiblioteket og Kopinor.

Forfattere og forlag har gjennom avtalen anledning til å reservere seg mot å legge ut bøker.

Per i dag er rundt 4 000 bøker holdt tilbake. Dette dreier seg stort sett om fagbøker og bøker

som fremdeles har et kommersielt potensial. Kilde: Nasjonalbiblioteket / Bokhylla.no

Nå kan du lese norske bøker utgitt til og med år 2000 gratis på nett, melder Nasjonalbiblioteket.

Norge er første land ut til å legge nasjonal litteraturarv ut på nett. Hele 250.000 titler er nå tilgjengelig for hele befolkningen.

Kulturminister Trine Skei Grande sier via pressemeldingen:

– Bred og enkel tilgang til litteratur på norsk er viktig for dannelse, demokratisk deltakelse, utvikling av språkfølelse og identitet. Bokhylla.no gir folk i Norge en unik tilgang til vår nasjonale kulturarv.

Nasjonalbibliotekets digitaliseringsprosjekt og en avtale med rettighetshaverne gjennom Kopinor har muliggjort det hele.

– Takket være den enestående kompetansen som er bygget opp rundt digitalisering i Mo i Rana, har vi nå nådd et mål mange mente var umulig, sier direktør Aslak Sira Myhre.

Arbeidet har fått internasjonal oppmerksomhet. Og fem år etter at Nasjonalbiblioteket og Kopinor inngikk Bokhylla-avtalen, er den fremdeles unik i verdenssammenheng.

– Rettighetshavernes vilje til å inngå en avtale har vært en forutsetning, understreker Sira Myhre.

Nasjonalbiblioteket og Kopinor vil i løpet av 2018 undersøke muligheten for en utvidelse av avtalen, slik at bøker utgitt senere enn år 2000 også kan bli med.

Du kan prøve ut tjenesten på bokhylla.no